ปัจจัยความเสี่ยงและการบริหารความเสี่ยง 

1. ความเสี่ยงจากการเปลี่ยนแปลงโครงสร้างค่าธรรมเนียมนายหน้าการซื้อขายหลักทรัพย์

  แนวโน้มธุรกิจหลักทรัพย์และตลาดหลักทรัพย์ จะมีสภาวะการแข่งขันที่รุนแรงขึ้นอย่างชัดเจนตั้งแต่ปี
  2550 เนื่องจากมีการกำหนดมาตรการเปิดเสรีค่าคอมมิชชั่นของตลาดหลักทรัพย์ฯ
  โดยอัตราค่าธรรมเนียมนายหน้าการซื้อขายหลักทรัพย์ของลูกค้า ในช่วง 3 ปีแรก (1 มกราคม
  2550 ถึง 31 ธันวาคม 2552) จะคิดค่าธรรมเนียมในอัตราไม่ต่ำกว่าร้อยละ 0.25
  ของจำนวนเงินที่ซื้อขาย และจะเริ่มลดต่ำลง ในช่วงอีก 2 ปีถัดไป (1 มกราคม 2553 ถึง 31
  ธันวาคม 2554) โดยจะคิดค่าธรรมเนียมเป็นขั้นบันได 4 ขั้นตามมูลค่าการซื้อขายรายวัน
  ขณะที่ค่าธรรมเนียมการซื้อขายหลักทรัพย์ผ่านอินเตอร์เน็ตได้ลดลงตั้งแต่ 1 มกราคม 2550
  โดยคิดค่าธรรมเนียมไม่ต่ำกว่า ร้อยละ 0.15 ของจำนวนเงินที่ซื้อขาย (ร้อยละ 60
  ของอัตราค่าธรรมเนียมการซื้อขายทั่วไป)
  และในที่สุดจะมีการปรับเปลี่ยนนโยบายค่าธรรมเนียมขั้นต่ำไปสู่การเปิดเสรีค่าธรรมเนียมในอีก 5
  ปีข้างหน้า
  การลดลงของค่าธรรมเนียมจะส่งผลกระทบโดยตรงต่อผลการดำเนินงานและความสามารถในการทำกำไรของบริษัทหลักทรัพย์ทั้งระบบ
  ดังนั้นธุรกิจหลักทรัพย์อาจเกิดการแข่งขันด้านราคาที่รุนแรงเพื่อช่วงชิงฐานลูกค้าดังเช่นที่เกิดขึ้นในปี
  2544 และอาจจะส่งผลต่อความอยู่รอดของบริษัทหลักทรัพย์
  ซึ่งมีการคาดการณ์ว่าอาจจะเกิดการรวมกิจการในธุรกิจหลักทรัพย์มากขึ้น
  ดังนั้นการปรับตัวต่อการเปลี่ยนแปลงที่อาจเกิดขึ้นในธุรกิจซื้อขายหลักทรัพย์จึงมีความสำคัญอย่างยิ่ง
  บริษัทฯ ต้องเพิ่มความสามารถทางการแข่งขัน โดยเสริมสร้างความแข็งแกร่งของฐานรายได้
  การรักษาฐานลูกค้าเดิมของบริษัทฯ เอาไว้ และการขยายฐานลูกค้าให้มีความหลากหลาย
  การบริหารความเสี่ยงเพื่อรองรับการเปลี่ยนแปลงเหล่านี้ บริษัทฯ
  ดำเนินการควบคุมต้นทุนการให้บริการที่ก่อให้เกิดประโยชน์สูงสุดสำหรับปริมาณธุรกิจ (Economy
  of Scale) โดยยังคงคุณภาพของบริการการพัฒนาด้านเทคโนโลยีและบุคลากรอย่างต่อเนื่อง
  การนำเสนอข้อมูลบทวิเคราะห์หลักทรัพย์และสภาพตลาดที่มีคุณภาพแก่ลูกค้าและผู้สนใจทั่วไป
  การเสริมสร้างความสัมพันธ์ที่ดีกับลูกค้าด้วยระบบลูกค้าสัมพันธ์ นอกจากนี้ บริษัทฯ
  ยังเน้นการกระจายฐานรายได้สู่การให้บริการธุรกิจอื่นๆ ได้แก่
  ธุรกิจการเป็นตัวแทนซื้อขายสัญญาซื้อขายล่วงหน้า ธุรกิจวาณิชธนกิจ ธุรกิจการจัดการกองทุนรวม
  และธุรกิจตราสารอนุพันธ์

2. ความเสี่ยงจากการพึ่งพาลูกค้ารายใหญ่หรือน้อยราย

  บริษัทฯ
  ตระหนักถึงความเสี่ยงในการพึ่งพาลูกค้ารายใหญ่หรือลูกค้าน้อยรายในธุรกิจนายหน้าซื้อขายหลักทรัพย์ว่า
  หากลูกค้ารายใหญ่ไม่ได้ทำการซื้อขายหลักทรัพย์ผ่านบริษัทฯไม่ว่าด้วยเหตุผลอันใดก็ตาม บริษัทฯ
  จะได้รับผลกระทบโดยรายได้จากธุรกิจนายหน้าซื้อขายหลักทรัพย์จะลดลงอย่างมีนัยสำคัญ บริษัทฯ
  จึงให้ความสำคัญกับนโยบายและแนวทางปฏิบัติเพื่อไม่ให้เกิดความเสี่ยงจากการกระจุกตัวของกลุ่มลูกค้ารายใหญ่หรือลูกค้าน้อยราย
  โดยบริษัทฯ ได้ดำเนินการอย่างต่อเนื่องในการขยายฐานลูกค้าของบริษัทฯ ให้กว้างขึ้น
  เพิ่มศักยภาพทีมงานด้านการซื้อขายหลักทรัพย์ การแสวงหาและคัดสรรลูกค้าที่มีคุณภาพ
  รวมทั้งการพัฒนาระบบการซื้อขายหลักทรัพย์ทางอินเตอร์เน็ต
  ซึ่งจะเป็นช่องทางการตลาดที่มีศักยภาพในการเติบโต

  บริษัทฯ ประสบความสำเร็จในการดำเนินมาตรการบริหารความเสี่ยงจากการพึ่งพาลูกค้ารายใหญ่
  โดยรายได้ของบริษัทฯ จากการซื้อขายหลักทรัพย์ของลูกค้า 10 รายแรกในปี 2549
  ได้ลดลงเป็นร้อยละ 9.26 ของรายได้ทั้งหมด เมื่อเทียบกับปี 2541 เมื่อบริษัทฯ
  เริ่มใช้มาตรการนี้ บริษัทฯ มีสัดส่วนรายได้จากมูลค่าการซื้อขายของลูกค้า 10
  รายแรกสูงถึงร้อยละ 45

3. ความเสี่ยงจากการผิดนัดชำระเงินค่าซื้อหลักทรัพย์ตามคำสั่งของลูกค้า และความเสี่ยงจากหนี้สูญอันเนื่องจากการให้กู้ยืมเพื่อซื้อหลักทรัพย์ 

  บริษัทฯ กำหนดให้มีระเบียบปฏิบัติในการให้วงเงินแก่ลูกค้า เพื่อการซื้อขายหลักทรัพย์
  การซื้อขายสัญญาซื้อขายล่วงหน้า การให้กู้ยืมเพื่อซื้อหลักทรัพย์
  และแนวทางปฏิบัติในการวางหลักประกัน ทั้งนี้
  บริษัทฯจะกำหนดวงเงินที่เหมาะสมกับฐานะการเงินและความสามารถในการชำระหนี้ของลูกค้า
  เพื่อเป็นการลดความเสี่ยงจากลูกค้าในการเกิดกรณีการผิดนัดชำระเงินค่าซื้อหลักทรัพย์
  การผิดนัดการวางเงินหลักประกันสัญญาซื้อขายล่วงหน้า
  และความเสี่ยงจากหนี้สูญจากการให้กู้ยืมเพื่อซื้อหลักทรัพย์ โดยบริษัทฯ
  จะพิจารณาคัดเลือกลูกค้าที่มีคุณภาพ
  มีความรู้ความเข้าใจในความเสี่ยงจากการลงทุนในหลักทรัพย์และการซื้อขายสัญญาซื้อขายล่วงหน้า
  รวมทั้งมีการทบทวนสถานะทางการเงินของลูกค้า ลักษณะการซื้อขายและการชำระหนี้
  และมีการควบคุมการใช้วงเงินอย่างใกล้ชิด บริษัทฯ
  จึงเชื่อว่าจะสามารถลดความเสี่ยงจากการไม่ชำระเงินค่าซื้อหลักทรัพย์
  การผิดนัดการวางเงินหลักประกันสัญญาซื้อขายล่วงหน้า
  และความเสี่ยงจากหนี้สูญจากการให้กู้ยืมเพื่อซื้อหลักทรัพย์ ทั้งนี้ ณ วันที่ 31 ธันวาคม 2549
  บริษัทฯ มียอดลูกหนี้บัญชีเงินสด 259.45 ล้านบาท
  ยอดลูกหนี้บัญชีเงินให้กู้ยืมเพื่อซื้อหลักทรัพย์จำนวน 1,391.74 ล้านบาท
  รวมยอดลูกหนี้ธุรกิจหลักทรัพย์และสัญญาซื้อขายล่วงหน้าเท่ากับ 1,651 ล้านบาท
  โดยมีดอกเบี้ยค้างรับ 7.79 ล้านบาท
  บริษัทฯมีลูกหนี้จัดชั้นต่ำกว่ามาตรฐานและลูกหนี้จัดชั้นสงสัยจำนวน 1.18 ล้านบาท และ 8.41
  ล้านบาท ตามลำดับ คิดเป็นร้อยละ 0.07 และร้อยละ 0.51
  ของยอดลูกหนี้ธุรกิจหลักทรัพย์และสัญญาซื้อขายล่วงหน้าตามลำดับ

4. ความเสี่ยงจากธุรกรรมการเป็นตัวแทนซื้อขายสัญญาซื้อขายล่วงหน้า 

  บริษัทฯ ได้เริ่มธุรกิจตัวแทนซื้อขายสัญญาซื้อขายล่วงหน้าในตลาดอนุพันธ์เมื่อ 28 เมษายน 2549
  โดยได้รับอนุมัติให้เป็นสมาชิกของบริษัท ตลาดอนุพันธ์ (ประเทศไทย) จำกัด (มหาชน)
  และได้เป็นสมาชิกของบริษัท สำนักหักบัญชี (ประเทศไทย) จำกัด
  บริษัทฯมีความเสี่ยงจากการที่เงินหลักประกันของลูกค้าที่ซื้อขายสัญญาซื้อขายล่วงหน้าที่วางไว้อาจมีไม่เพียงพอต่อการชำระหนี้ต่อสำนักหักบัญชี
  หากเกิดกรณีที่ราคาของสัญญาซื้อขายล่วงหน้ามีความผันผวนอย่างรุนแรง
  ซึ่งทำให้ลูกค้าอาจประสบการขาดทุนอย่างมาก
  จนทำให้ไม่สามารถวางเงินประกันเพิ่มหรือชำระหนี้ได้ จนทำให้บริษัทฯ
  ต้องรับภาระชำระหนี้ให้สำนักหักบัญชีแทนลูกค้าไปก่อนแล้วจึงดำเนินมาตรการเรียกร้องการชำระหนี้จากลูกค้าต่อไป
  ดังนั้น บริษัทฯ มีนโยบายลดความเสี่ยงอันเกิดจากการผิดนัดการวางเงินหลักประกันหรือชำระหนี้
  และความเสี่ยงอันเกิดจากหนี้สูญ โดยการคัดเลือกลูกค้าที่มีคุณภาพ
  มีความรู้ความเข้าใจในการซื้อขายสัญญาซื้อขายล่วงหน้า บริษัทฯ
  ยังได้จัดอบรมสัมมนาให้ความรู้แก่ลูกค้าอย่างสม่ำเสมออีกด้วย
  และบริษัทฯได้กำหนดวงเงินซื้อขายที่เหมาะสมกับฐานะทางการเงินของลูกค้า
  ทั้งนี้หากลูกค้ามีการซื้อขายหลักทรัพย์ บริษัทฯ
  จะพิจารณากำหนดวงเงินซื้อขายสัญญาซื้อขายล่วงหน้าร่วมกับวงเงินการซื้อขายหลักทรัพย์
  และมีการทบทวนวงเงินอย่างสม่ำเสมอ ทั้งนี้ บริษัทฯ
  ยังได้ติดตามและวิเคราะห์ผลการซื้อขายสัญญาซื้อขายล่วงหน้าของลูกค้าทุกรายโดยการทำ
  Simulation
  เพื่อให้เจ้าหน้าที่การตลาดดูแลลูกค้าอย่างใกล้ชิดเพื่อไม่ให้ลูกค้ามีความเสี่ยงที่สูงเกินไป

5. ความเสี่ยงจากการจัดจำหน่ายและรับประกันการจำหน่ายหลักทรัพย์และธุรกิจที่ปรึกษาทางการเงิน

  สำหรับธุรกรรมจัดจำหน่ายและรับประกันการจำหน่ายหลักทรัพย์ของฝ่ายวาณิชธนกิจนั้น บริษัทฯ
  อาจมีความเสี่ยงจากการจัดจำหน่ายหลักทรัพย์แบบรับประกันผลการจำหน่ายแบบแน่นอน (Firm
  Underwriting) ทั้งนี้เพราะว่าบริษัทฯ
  ต้องรับซื้อหลักทรัพย์ที่เหลือจากการกระจายหรือจัดจำหน่ายหลักทรัพย์
  ดังนั้นการลงทุนจากการรับซื้อหลักทรัพย์ที่เหลือดังกล่าวจะมีผลทำให้เงินกองทุนสภาพคล่องสุทธิของบริษัทฯ
  ลดลง
  และอาจทำให้เกิดมีความเสี่ยงทางด้านสภาพคล่องเกิดขึ้นในช่วงเวลาที่ลงทุนซื้อหลักทรัพย์ดังกล่าว
  นอกจากนี้ยังอาจเกิดผลขาดทุนจากการลดลงของราคาหลักทรัพย์ดังกล่าวด้วย
  ซึ่งปัจจัยที่มีผลกระทบต่อความเสี่ยงจากการรับประกันการจำหน่ายหลักทรัพย์ ได้แก่
  การกำหนดราคาจำหน่ายหลักทรัพย์ที่ไม่เหมาะสม ความผันผวนของราคาหลักทรัพย์
  สถานการณ์ทางเศรษฐกิจทั้งภายในและภายนอกประเทศ สถานการณ์ทางการเมือง
  และความผันผวนของสภาวะตลาดเงินและตลาดทุน บริษัทฯ
  มีมาตรการบริหารความเสี่ยงนี้โดยจะทำการศึกษาและวิเคราะห์ข้อมูลเบื้องต้นของบริษัทผู้เสนอขายหลักทรัพย์
  สภาวะของตลาดหลักทรัพย์ ความสนใจในหมวดธุรกิจของหลักทรัพย์ที่จัดจำหน่าย
  และความต้องการของนักลงทุนที่จะซื้อหลักทรัพย์ดังกล่าวว่ามีมากน้อยเพียงไร
  สำหรับธุรกิจที่ปรึกษาทางการเงิน บริษัทฯ
  มีนโยบายเน้นกลุ่มลูกค้าตามประสบการณ์และความถนัดของทีมงานวาณิชธนกิจแต่ละทีม
  โดยทำการวิเคราะห์และตรวจสอบคุณสมบัติของลูกค้าในเบื้องต้นก่อนพิจารณารับงาน
  เพื่อให้ทีมงานวาณิชธนกิจให้บริการแก่ลูกค้าอย่างมืออาชีพและยึดมั่นในจรรยาบรรณ
  เพื่อการส่งมอบงานที่มีคุณภาพและตรงเวลา
  และคำนึงถึงกฎเกณฑ์และผลประโยชน์ของผู้ถือหุ้นรายย่อยเป็นหลัก

6. ความเสี่ยงจากการลงทุน

  ในปี 2549 บริษัทฯ มีเงินลงทุนในหลักทรัพย์ของบริษัทฯ แบ่งออกเป็น 4 ประเภทได้แก่ (1)
  เงินลงทุนในกองทุนส่วนบุคคลภายใต้การบริหารของบริษัทบริหารกองทุนมืออาชีพ (Private
  Fund) บริษัทฯ จะกำหนดอัตราผลตอบแทนที่คาดหวังไว้ (expected return)
  และผู้จัดการกองทุนจะตัดสินใจในการลงทุน (2) เงินลงทุนที่บริษัทฯ บริหารเอง
  ซึ่งปัจจุบันประกอบด้วยเงินลงทุนในหลักทรัพย์ในตลาดหลักทรัพย์และเงินลงทุนในหลักทรัพย์ประเภท
  Strategic Investment รวมถึงเงินลงทุนในหลักทรัพย์ที่เหลือจากการรับประกันการจำหน่าย
  (3) เงินลงทุนเพื่อบริหารสภาพคล่องของบริษัทฯ เป็นเงินลงทุนในช่วงระยะเวลาสั้น ๆ
  โดยลงทุนในตราสารหนี้ที่มีผลตอบแทนในเกณฑ์ดีและมีความเสี่ยงต่ำ (4)
  เงินลงทุนในบริษัทย่อยและบริษัทร่วม ประกอบด้วยเงินลงทุนในบริษัทย่อย บริษัทฯ
  มีนโยบายการลงทุนในหลักทรัพย์และการบริหารเงินทุนของบริษัทเพื่อก่อให้เกิดผลประโยชน์ตอบแทนแก่บริษัทฯ
  ทั้งในเชิงเศรษฐกิจและเชิงธุรกิจภายใต้ระดับความเสี่ยงที่ยอมรับได้
  บริษัทได้กำหนดนโยบายการลงทุนไว้อย่างชัดเจนและผ่านการพิจารณาอนุมัติโดยคณะกรรมการบริษัทฯ
  เพื่อใช้เป็นแนวทางปฏิบัติสำหรับการค้าหลักทรัพย์เพื่อบัญชีของบริษัท
  ซึ่งรวมถึงธุรกรรมการจัดจำหน่ายหลักทรัพย์ นโยบายการลงทุนได้กำหนดความสำคัญในด้านต่างๆ
  ได้แก่ การกำหนดอำนาจหน้าที่ความรับผิดชอบของผู้เกี่ยวข้องกับการลงทุน คือ
  คณะกรรมการการลงทุน และผู้ดูแลการลงทุน การบริหารความเสี่ยง
  การป้องกันความขัดแย้งทางผลประโยชน์ การกำกับดูแล และอำนาจการอนุมัติการลงทุน
  นอกจากนี้ บริษัทฯ ได้กำหนดมาตรการบริหารความเสี่ยงการลงทุน
  โดยกำหนดหลักเกณฑ์การตัดผลขาดทุนจากการลงทุนเพื่อจำกัดความเสียหายจากการลดมูลค่าของเงินลงทุนหรือจากความผันผวนของตลาด
  บริษัทฯมีการกำหนดนโยบายและวิธีปฏิบัติในการบริหารความเสี่ยง
  ซึ่งมีสาระสำคัญด้านการกำหนดมาตรการจัดการความเสี่ยงดังนี้คือ
  การกำหนดอำนาจการอนุมัติและผู้อนุมัติการลงทุนในหลักทรัพย์ไว้ตามลำดับขั้นของวงเงิน
  การจำกัดระดับของความเสี่ยงที่ยอมรับได้ เช่น การจำกัดวงเงินการลงทุนรวม (Overall
  Limit) การจำกัดวงเงินลงทุนในแต่ละกลุ่มอุตสาหกรรม (Sector Limit)
  การจำกัดวงเงินลงทุนในแต่ละบริษัท (Company Limit) การจำกัดผลขาดทุน (Cut Loss
  Limit) บริษัทฯ มีการกำหนดให้มีการจัดทำข้อเสนอการลงทุน (Investment Proposal)
  เพื่อนำเสนอข้อมูลประกอบการขออนุมัติในหลักทรัพย์ที่เข้าข่ายมีความเสี่ยงที่มากกว่าปกติ
  หรือมีความขัดแย้งทางผลประโยชน์
  หรือเป็นรายการซื้อหลักทรัพย์ที่ทำให้ภายหลังการซื้อขายหลักทรัพย์นั้นกลายสถานะเป็นบริษัทร่วมหรือบริษัทย่อย
  เป็นต้น
  ทั้งนี้สำนักบริหารความเสี่ยงจะควบคุมและติดตามอย่างใกล้ชิดว่าผลการลงทุนเป็นไปตามนโยบายที่กำหนดและไม่ได้มีการละเมิดลิมิตต่าง
  ๆ ที่กำหนดไว้
  และสำนักบริหารความเสี่ยงจะวิเคราะห์ผลกระทบของการลงทุนที่มีต่ออัตราส่วนเงินกองทุนสภาพคล่องสุทธิ
  (NCR)
  และบริษัทมีการประชุมผู้ที่เกี่ยวข้องอย่างสม่ำเสมอเพื่อให้การบริหารการลงทุนเป็นไปอย่างมีประสิทธิภาพ

7. ความเสี่ยงจากปัจจัยทางเศรษฐกิจและการเมือง

  ปัจจัยทางเศรษฐกิจและการเมืองจะทำให้เกิดความเสี่ยงทางด้านการดำเนินธุรกิจของบริษัทฯ
  ปัจจัยทางเศรษฐกิจทั้งจากภายในและภายนอกประเทศ ความผันผวนของอัตราแลกเปลี่ยน
  อัตราดอกเบี้ย อัตราการขยายตัวทางเศรษฐกิจ และสถานการณ์ทางการเมืองล้วนมีความซับซ้อน
  บริษัทฯ จึงได้มีการติดตามการเปลี่ยนแปลงของปัจจัยเหล่านี้
  และประเมินผลกระทบของปัจจัยเหล่านี้ต่อตลาดเงินและตลาดทุนอย่างสม่ำเสมอ
  ทั้งนี้เพื่อให้บริษัทฯ
  มีการวางแผนดำเนินงานทางธุรกิจของบริษัทฯที่เหมาะสมกับสถานการณ์ที่มีการเปลี่ยนแปลงอยู่ตลอดเวลา
  บริษัทฯ
  จะควบคุมความเสี่ยงได้ในระดับหนึ่งโดยการศึกษาและพิจารณาผลกระทบของปัจจัยทางเศรษฐกิจที่เปลี่ยนแปลง
  เพื่อให้สามารถเตรียมการปรับเปลี่ยนนโยบายและการดำเนินงานได้อย่างเหมาะสม

8. ความเสี่ยงจากการพึ่งพาบุคลากรหลักของบริษัทฯ

  ธุรกิจหลักทรัพย์เป็นธุรกิจที่ต้องพึ่งพาความสามารถของบุคลากรเป็นสำคัญ บริษัทฯ
  จึงได้สรรหาบุคลากรที่มีความสามารถและมีศักยภาพเข้ามาเสริมทีมงานทั้งด้านธุรกิจนายหน้าซื้อขายหลักทรัพย์
  ธุรกิจการเป็นตัวแทนซื้อขายสัญญาซื้อขายล่วงหน้า ธุรกิจวาณิชธนกิจ ธุรกิจค้าตราสารหนี้
  ธุรกิจตราสารอนุพันธ์ เป็นต้น ซึ่งบุคลากรเหล่านี้ส่วนใหญ่จะมีฐานลูกค้าของตน
  หรือมีศักยภาพในการขยายฐานลูกค้า บริษัทฯ
  ตระหนักถึงความเสี่ยงจากผลกระทบจากการสูญเสียบุคลากรที่มีความรู้ความสามารถเหล่านี้ไป
  บริษัทฯ จึงมีมาตรการบริหารความเสี่ยงในด้านนี้ โดยให้ความสำคัญเอาใจใส่
  ในการดูแลบุคลากรทุกคนอย่างเป็นธรรม ทั้งทางด้านผลตอบแทน สวัสดิการ
  ให้อยู่ในระดับทัดเทียมคู่แข่งในธุรกิจหลักทรัพย์
  นอกจากนี้ยังกำหนดแผนพัฒนาบุคลากรอย่างต่อเนื่องเพื่อเป็นการเพิ่มพูนความรู้ที่จำเป็นต่อการประกอบธุรกิจ

9. ความเสี่ยงจากระบบเทคโนโลยีสารสนเทศ

  เนื่องจากระบบเทคโนโลยีสารสนเทศเป็นโครงสร้างพื้นฐานที่สำคัญในการดำเนินธุรกิจนายหน้าซื้อขายหลักทรัพย์และธุรกิจตัวแทนซื้อขายสัญญาซื้อขายล่วงหน้า
  บริษัทฯ จึงต้องมีระบบการซื้อขายที่มีประสิทธิภาพ มีความถูกต้องและปลอดภัย
  มีความรวดเร็วในการตอบสนองต่อความต้องการของลูกค้า
  ซึ่งมีความคาดหวังที่สูงมากขึ้นเรื่อยๆในคุณภาพและบริการของบริษัทฯ
  หากมีการเลือกใช้ระบบเทคโนโลยีที่ไม่เหมาะสม
  หรือมีการบริหารจัดการด้านเทคโนโลยีที่ขาดประสิทธิภาพ
  ก็อาจส่งผลกระทบต่อการดำเนินธุรกิจของบริษัทฯ
  เนื่องจากอาจสูญเสียความได้เปรียบทางการแข่งขันทางธุรกิจได้
  บริษัทฯมีนโยบายเลือกใช้เทคโนโลยีที่อยู่ในระดับมาตรฐานสากลสำหรับระบบงานที่ต้องต่อเชื่อมหรือเกี่ยวโยงกับการให้บริการลูกค้า
  และให้ความสำคัญกับระบบรักษาความปลอดภัย และมีการเตรียมความพร้อมกรณีฉุกเฉิน นอกจากนี้
  บริษัทฯ ยังจัดให้มีผู้ตรวจสอบอิสระที่มีความเชี่ยวชาญด้านเทคโนโลยีเข้ามาตรวจสอบ
  และประเมินประสิทธิภาพการบริหารจัดการด้านเทคโนโลยี
  รายงานตรงต่อผู้บริหารและคณะกรรมการตรวจสอบและบริหารความเสี่ยง

10. ความเสี่ยงจากการขาดแคลนแหล่งเงินทุนในการดำเนินธุรกิจ

  บริษัทฯ ลดความเสี่ยงจากสภาวะการขาดแหล่งเงินทุน
  โดยการดำเนินนโยบายปลอดภาระหนี้สินมาตั้งแต่ปี 2541 ซึ่งบริษัทฯ
  มีแหล่งที่มาของเงินทุนโดยการระดมทุนจากการออกหุ้นทุน
  ขณะเดียวกันก็มีการจัดสรรให้มีวงเงินกู้ยืมกับสถาบันการเงินต่างๆสำรองไว้ใช้ในระยะสั้น
  โดยคำนึงถึงสภาพคล่อง บริษัทฯได้กำหนดนโยบายด้านความเพียงพอของเงินทุน (Capital
  Adequacy)
  โดยกำหนดให้การดำรงอัตราส่วนเงินกองทุนสภาพคล่องอยู่ในระดับที่สูงกว่าข้อกำหนดของสำนักงาน
  ก.ล.ต.

  11. ความเสี่ยงจากการดำเนินกิจกรรมไม่สอดคล้องกับแนวทางของหน่วยงานกำกับดูแล

  ธุรกิจหลักทรัพย์เป็นธุรกิจที่เกี่ยวข้องโดยตรงกับตลาดทุนของประเทศ
  ดังนั้นจึงอาจมีผู้ที่ได้รับผลกระทบจากการดำเนินงานของบริษัทฯ ได้ในวงกว้าง
  การดำเนินการใดๆที่ไม่รอบคอบระมัดระวัง อาจส่งผลให้บริษัทฯ
  ขาดความน่าเชื่อถือและอาจสูญเสียความไว้วางใจจากผู้เที่กี่ยวข้องทุกฝ่าย อีกทั้งอาจทำให้บริษัทฯ
  ไม่สามารถดำเนินธุรกิจได้ตามปกติ หากสำนักงาน ก.ล.ต.
  รวมทั้งตลาดหลักทรัพย์แห่งประเทศไทย
  ซึ่งเป็นหน่วยงานที่มีหน้าที่กำกับดูแลการดำเนินธุรกิจหลักทรัพย์พิจารณาเห็นว่า บริษัทฯ
  มีการดำเนินงานที่ไม่เหมาะสมและอาจเกิดความเสียหาย บริษัทฯ
  จึงมีนโยบายลดความเสี่ยงในด้านนี้ให้ต่ำที่สุด
  โดยการกำหนดนโยบายและทิศทางการดำเนินงานของบริษัทฯ ที่คำนึงถึงการกำกับดูแลกิจการที่ดี
  มีระบบสอบยันในการปฏิบัติงาน Check and Balance
  และกำหนดให้ทุกหน่วยงานตระหนักถึงความรับผิดชอบในการปฏิบัติหน้าที่
  รักษาประโยชน์ของผู้มีส่วนได้ส่วนเสียทุกฝ่าย โดยยึดมั่นในจรรยาบรรณ มีหลักบรรษัทภิบาลที่ดี
  ทั้งนี้เพื่อสร้างมูลค่าเพิ่มทางเศรษฐกิจให้แก่กิจการและผลประโยชน์ในระยะยาวแก่ผู้ถือหุ้น